Návrh
na zrušenie úlohy č. 13 na mesiac september Plánu legislatívnych úloh vlády Slovenskej republiky na rok 2003 

Plán legislatívnych úloh vlády Slovenskej republiky na rok 2003 schválený uznesením vlády Slovenskej republiky č. 1358 z 11. decembra 2002 uvádza na mesiac september pod poradovým číslom 13 názov úlohy Legislatívny zámer návrhu zákona o výchove a vzdelávaní. 
Minister školstva Slovenskej republiky sa svojím listom č. 1674/2003-sekr. obrátil na predsedu vlády Slovenskej republiky so žiadosťou o súhlas k zmene termínu predloženia Legislatívneho zámeru návrhu zákona o výchove a vzdelávaní v novom termíne, v januári 2004. Žiadosť o súhlas k zmene termínu predloženia Legislatívneho zámeru návrhu zákona o výchove a vzdelávaní sa odôvodňovala tým, že príprava materiálu nemôže byť v plánovanom termíne ukončená tak, aby Legislatívny zámer návrhu zákona o výchove a vzdelávaní vytvoril zodpovedajúce predpoklady pre prípravu nového zákona o výchove a vzdelávaní. 
V tejto súvislosti sa uvádza, že za východiskový podnet pre spracovanie Legislatívneho zámeru návrhu zákona o výchove a vzdelávaní sa v širšom zmysle slova považuje Programové vyhlásenie vlády Slovenskej republiky, ktoré vo svojej časti C. Výchova a vzdelávanie, Regionálne školstvo uvádza, že: „Pri napĺňaní vnútornej premeny a otvorenosti vzdelávacích inštitúcií bude vláda vychádzať z vízie obsiahnutej v projekte Milénium. Legislatívnym základom bude vládou vypracovaný návrh moderného zákona o výchove a vzdelávaní.“. 
Listom podpredsedu vlády Slovenskej republiky a ministra spravodlivosti Slovenskej republiky č. 3770/2003 PV 765/2003 - SVL zo dňa 10. októbra 2003 bol určený nový termín predloženia Legislatívneho zámeru návrhu zákona o výchove a vzdelávaní, do 31. decembra 2003. 
V liste sa uvádza, že podľa poverenia vlády Slovenskej republiky a po posúdení predloženého odôvodnenia sa vydáva súhlas s predĺžením termínu splnenia úlohy vyplývajúcej z Plánu legislatívnych úloh vlády Slovenskej republiky na rok 2003. 
Zámerom Ministerstva školstva Slovenskej republiky na rok 2004 je pripraviť na rokovanie vlády Slovenskej republiky návrh zákona o výchove a vzdelávaní v súlade s Plánom legislatívnych úloh vlády Slovenskej republiky na rok 2004.
Ministerstvo školstva Slovenskej republiky malo na základe úlohy č. 17 na mesiac apríl Plánu legislatívnych úloh vlády Slovenskej republiky na rok 2003 schváleného uznesením vlády Slovenskej republiky č. 1358 z 11. decembra 2002 predložiť na rokovanie vlády Slovenskej republiky návrh zákona, ktorým sa mení a dopĺňa zákon č. 542/1990 Zb. o štátnej správe v školstve a školskej samospráve v znení neskorších predpisov. Dôvodom predloženia uvedenej právnej normy bolo upraviť dosahy očakávaného zrušenia kompetencií okresných úradov a krajských úradov a posilnenie právomoci samosprávnych orgánov škôl. 
Podľa uznesenia vlády Slovenskej republiky č. 370 zo dňa 14. mája 2003 k návrhu projektu decentralizácie verejnej správy a uznesenia vlády Slovenskej republiky č. 371 zo dňa 14. mája 2003 k návrhu koncepcie usporiadania miestnej štátnej správy, pristúpilo Ministerstvo školstva Slovenskej republiky v súlade so schváleným projektom priamo k vypracovaniu návrhu zákona o štátnej správe v školstve a školskej samospráve a o zmene a doplnení niektorých zákonov. Spracovanie tejto právnej úpravy bolo vykonané v súlade s ďalšími krokmi realizácie decentralizácie a modernizácie verejnej správy a rozpracovania projektov odovzdania ďalších kompetencií v pôsobnosti ústredného orgánu štátnej správy na orgány miestnej samosprávy.
Plán legislatívnych úloh vlády Slovenskej republiky na rok 2003 schválený uznesením vlády Slovenskej republiky č. 1358 z 11. decembra 2002 uvádzal na mesiac september pod poradovým číslom 14 názov úlohy Legislatívny zámer návrhu zákona o financovaní základných škôl, stredných škôl a školských zariadení. Dôvodom predloženia uvedenej právnej normy v súlade s Plánom legislatívnych úloh vlády Slovenskej republiky na rok 2003 bolo určenie cieľov, ktoré má nový zákon plniť pri transparentnom, normatívnom a motivačnom systéme viaczdrojového financovania škôl a školských zariadení na všetkých úrovniach školstva, ako aj ustanovenie rovnosti všetkých zriaďovateľov škôl z hľadiska ich financovania. 
Vzhľadom na zásadnú požiadavku legislatívne zosúladiť financovanie regionálneho školstva s projektom decentralizácie verejnej správy a s pripravovanými zmenami v oblasti organizácie miestnej štátnej správy s účinnosťou od 1. januára 2004, pristúpilo Ministerstvo školstva Slovenskej republiky priamo k príprave návrhu zákona o financovaní základných škôl, stredných škôl a školských zariadení. Tvorbu novej právnej normy v oblasti financovania základných škôl, stredných škôl a školských zariadení si vyžiadalo administratívne veľmi náročné financovanie základných škôl, stredných škôl a školských zariadení a nedostatočne efektívne využívanie finančných prostriedkov zo štátneho rozpočtu. 
S prihliadnutím na vyššie uvedené plnenie úloh Ministerstva školstva Slovenskej republiky vyplývajúcich z uznesenia vlády Slovenskej republiky č. 370 zo dňa 14. mája 2003 k návrhu projektu decentralizácie verejnej správy a uznesenia vlády Slovenskej republiky č. 371 zo dňa 14. mája 2003 k návrhu koncepcie usporiadania miestnej štátnej správy, ako aj s prihliadnutím na plnenie úloh Ministerstva školstva Slovenskej republiky vyplývajúcich z prípravy a tvorby nového zákona o financovaní základných škôl, stredných škôl a školských zariadení a zámer Ministerstva školstva Slovenskej republiky predložiť na rokovanie vlády Slovenskej republiky v roku 2004 návrh zákona o výchove a vzdelávaní sa navrhuje zrušiť úlohu č. 13 na mesiac september Plánu legislatívnych úloh vlády Slovenskej republiky na rok 2003 schváleného uznesením vlády Slovenskej republiky č. 1358 z 11. decembra 2002.